AFRIKAANSE OPSOMMING: Terahertz (THz) straling word gereeld gebruik vir belowende toepassings soos inligting en kommunikasie tegnologie en lughawe sekuriteit. Geoptimeerde en aangepaste terahertz velde dra by tot die bevordering van die tegnologie. Hierdie studie fokus op terahertz tyd domein spektroskopie (THz-TDS). In THz-TDS word die elektriese veld gemeet en dus word beide amplitude en fase inligting van die THz puls verkry. Ons gebruik ’n pomp en toets tegniek om die THz puls deur ’n fotogeleidende antenna te bepaal. ’n Gepulseerde vesel laser met FWHM van 100 fs word hiervoor benut. Die frekwensie spektrum van die gemete THz puls word bereken deur ’n vinnige Fourier transvorm te bereken. Die beginsels van die generering en deteksie van THz pulse is bestudeer met ’n fotogeleidende antenna as sender en ontvanger. In die studie is terahertz spektroskopie gebruik om die brekingsindekse en die absorpsie koeffisiënte van verskillende materiale in die terahertz gebied te bepaal. Die laaste gedeelte van die studie handel oor ’n eenvoudige proses om die materiaal parameters van ’n polimeer te bepaal deur gebruik te maak van kommersiële sagteware Teramat 1.0. Die monster dikte, die THz verwysingspuls en die deurgelate puls word gebruik om die komplekse brekingsindeks van die materiaal te bereken.